Frederick Gardner Cottrell

Dr. Frederick Gardner Cottrell (10 de januario, 1877, Oakland, California - 16 de novembre 1948) esseva un chemista physic e inventator del Statos Unite de America. Un doctoro, Dr. Cottrell esseva le prime persona qui informava a Alice e Dave Hennen Morris de New York prestar super le problema interlinguistic e le necessitate pro un lingua international auxiliar. Gratias a iste discussiones se fundava le "International Auxiliary Language Association" (IALA) con le supporto de Alice e Dave Morris, e Dr. Cottrell deveniva un del directores fundator de IALA in 1924 (usque a su morte in 1948). 

Dr. Cottrell studiava al Universitate de California in 1896 e universitates in Berlin (1901) e Leipzig, ubi, in 1902, ille obteneva su doctorato. Ille deveniva director del Bureau de Minas e depois del Division de Nitrogeno Fixate pro le governamento american. Dr. Cottrell travaliava in le campo de chimia e se occupava de nitratos, petroleo e helium. Su memoria es usque nunc supervivente in le "processo Cottrell" e le "Precipitator Cottrell" disveloppate per ille e le qual causa le precipitation de particulas solide de fumos urban e industrial.

 Referentias 
  Anonyme.  About Frederick Gardner Cottrell .  Research Corporation:  2011.
  Anonyme.  Frederick Gardner Cottrell .  Chemical Heritage Foundation:  2010.
  Anonyme.  Hall of Fame:  Inventor Profile / Frederick G. Cottrell.  National Inventors Hall of Fame:  2002.
  Chemical Heritage Foundation.  Cottrell, Frederick Gardner.  The Encyclopedia of Earth:  2008.
  Colbruno, Michael.  Frederick Gardner Cottrell - Inventor of Electrostatic Precipitators for Pollution Control''.  2009.

Gardner Cottrell, Frederick
Categoria:Interlinguistica